Παουλίνο Αλκάνταρα

Ο Παουλίνο Αλκάνταρα Ριεστρά (Paulino Alcántara Riestrá, 7 Οκτωβρίου 1896 – 13 Φεβρουαρίου 1964), ήταν Φιλιππινέζος και Ισπανός διεθνής ποδοσφαιριστής που αγωνιζόταν ως επιθετικός. Έκανε σπουδαία καριέρα στην Ευρώπη με τη Μπαρτσελόνα και θεωρείται ως ένας από τους καλύτερους Ασιάτες ποδοσφαιριστές όλων των εποχών. 

 Βιογραφία 

Ο Παουλίνο Αλκάνταρα γεννήθηκε στις Φιλιππίνες από πατέρα στρατιωτικό που υπηρετούσε στην ισπανική αποικία και μητέρα Φιλιππινέζα. Μεγάλωσε στη Βαρκελώνη, όπου άρχισε να παίζει ποδόσφαιρο και εντάχθηκε στη Μπαρτσελόνα το 1910, αρχικά στην ομάδα νέων. Στις 25 Φεβρουαρίου του 1912  έπαιξε τον πρώτο του αγώνα στην ομάδα ανδρών εναντίον της Καταλά ΣΚ στο Πρωτάθλημα Καταλονίας και σημείωσε χατ-τρικ, καθιστώντας τον μέχρι σήμερα, τον νεότερο σκόρερ στην ιστορία του συλλόγου σε ηλικία 15 ετών, 4 μηνών και 18 ημερών. Ήταν και ρεκόρ κόσμου για περισσότερες από οκτώ δεκαετίες. Την επόμενη σεζόν, συμμετείχε στο τρεμπλ του Κυπέλλου Ισπανίας, του Πρωταθλήματος Καταλονίας και του Κυπέλλου Πυρηναίων και στη συνέχεια καθιερώθηκε ως ο ηγέτης της καταλανικής επίθεσης κατά τη διάρκεια του πρωταθλήματος Καταλονίας του 1916 με 20 γκολ σε 10 αγώνες.

Το 1916 οι γονείς του επέστρεψαν στις Φιλιππίνες. Εκεί συνέχισε τις ιατρικές σπουδές του και έπαιξε για την ομάδα Μποέμιαν ΣΚ στη Μανίλα. Εκπροσώπησε τις Φιλιππίνες στους Ασιατικούς Αγώνες στην Ιαπωνία το 1917 με την ομάδα ποδοσφαίρου, αλλά και με την ομάδα πινγκ πονγκ.

Στις 12 Μαΐου 1918 ο  Αλκάνταρα επέστρεψε στα γήπεδα με τη φανέλα των "μπλαουγκράνα" και έπαιξε μερικούς φιλικούς αγώνες για να κλείσει μια σεζόν χωρίς τίτλο για την ομάδα. Σε αυτή την επιστροφή, ο προπονητής προσπάθησε να τον χρησιμοποιήσει ως αμυντικό, πρώτα σε ένα φιλικό και στη συνέχεια στο πρωτάθλημα κατά τη διάρκεια μιας ηχηρής ήττας με 1–4 από την Εσπανιόλ, ​​αλλά αντιμετωπίζοντας τις  διαμαρτυρίες του κοινού, ο Αλκάνταρα  επέστρεψε στη θέση του ως επιθετικός και στον επόμενο αγώνα σημείωσε χατ-τρικ εναντίον της Αθλέτικ ντε Σαμπαντέλ στη νίκη με 8–0.
Αυτή η σεζόν επανένωσης τελείωσε με ένα ακόμη πρωτάθλημα Καταλονίας με 12 γκολ σε 12 αγώνες. 

Η σεζόν 1919–20 είδε την άφιξη στον σύλλογο του Χοσέ Σαμιτιέ και του Ρικάρδο Θαμόρα. Ήταν η πρώτη μεγάλη ομάδα στην ιστορία της Μπαρτσελόνα που κατέκτησε 7 από τα επόμενα 8 πρωταθλήματα Καταλονίας και 4 Κύπελλα Ισπανίας. Από τη σεζόν 1924–25 και μετά η επιθετική απόδοση του Αλκάνταρα μειώθηκε και στο τέλος της σεζόν 1926–27, κρέμασε τα παπούτσια του σε ηλικία 31 ετών, αφού κέρδισε ένα ακόμη πρωτάθλημα Καταλονίας, ενώ δεν αγωνίστηκε ποτέ στο εθνικό πρωτάθλημα που ξεκίνησε αμέσως μετά. Έκλεισε την καριέρα του ως πρώτος σκόρερ στην ιστορία του συλλόγου με 395 σε 399 αγώνες, ρεκόρ που ξεπεράστηκε εννέα δεκαετίες αργότερα.

Υπήρξε διεθνής με δύο εθνικές ομάδες, Ισπανίας και Φιλιππίνων και με την ανεπίσημη της Καταλονίας. Έγινε γιατρός ουρολόγος και  εντάχθηκε στη διοίκηση του συλλόγου από το 1931 έως το 1934. Ενεργοποιήθηκε και πολιτικά ως δραστήριο μέλος της  κίνησης του Φρανσίσκο Φράνκο επί σειρά ετών, όντας ένας από τους πρώτους  φαλαγγίτες.

 Τίτλοι 

Μπαρτσελόνα
 Πρωτάθλημα ποδοσφαίρου Καταλονίας (10): 1913, 1916, 1919, 1920, 1921, 1922, 1924, 1925, 1926, 1927
 Κύπελλο Ισπανίας (5):  1913, 1920, 1922, 1925, 1926
 Κύπελλο Πυρηναίων (2): 1912, 1913

Μποέμιαν ΣΚ
 Πρωτάθλημα Φιλιππίνων (2): 1917, 1918

Εθνική ομάδα ποδοσφαίρου Φιλιππίνων
 Πρωτάθλημα Άπω Ανατολής : (ασημένιο μετάλλιο) 1917

 Δείτε επίσης 

 Κατάλογος ποδοσφαιριστών που σημείωσαν ρεκόρ με χατ-τρικ

 Παραπομπές 

 Εξωτερικοί σύνδεσμοι 






Κατηγορία:Ισπανοί ποδοσφαιριστές 
Κατηγορία:Καταλανοί ποδοσφαιριστές 
Κατηγορία:Φιλιππινέζοι ποδοσφαιριστές
Κατηγορία:Ποδοσφαιριστές Εθνικής Ισπανίας 
Κατηγορία:Ποδοσφαιριστές Εθνικής Φιλιππίνων 
Κατηγορία:Ποδοσφαιριστές Εθνικής Καταλονίας 
Κατηγορία:Ποδοσφαιριστές που έχουν αγωνιστεί σε δύο εθνικές ομάδες ανδρών ή περισσότερες 
Κατηγορία:Επιθετικοί ποδοσφαιριστές 
Κατηγορία:Φασίστες